钦定古今图书集成/方舆汇编/职方典/第1467卷 > 大理府山川考 通志
## 钦定古今图书集成/方舆汇编/职方典/第1467卷 > 大理府山川考 通志

本府。〈太和县附郭。〉

点苍山　，一名“灵鹫。” 绵亘百馀里，环列东向。巉崖积雪，盛夏不消。中峰起云，奇幻莫状。入秋云系山腰，称曰“玉带。” 林阻谷奥，无猛兽毒蛇，蒙氏号为“中岳。” 峰十九，曰斜阳，曰马耳，曰佛顶，曰圣应，曰龙马，曰玉局，曰龙泉，曰中峰，曰观音，曰应乐，曰雪人，曰兰峰，曰三阳，曰鹤雪、曰白雪，曰莲花，曰五台，曰苍琅，曰云弄。溪十八，曰漠南阳，曰葶蓂，曰莫残，曰清碧，曰龙，曰丝玉，曰中，曰桃，曰梅，曰隐仙，曰双鸳，曰白石，曰灵泉，曰锦，曰芒涌，曰阳，曰万花，曰霞移峰夹溪飞泻而下，东注于洱海。环海之外，复有诸山，曰青岭，曰鸡岩，曰玉几，曰罗筌，曰曩葱，曰龟，若拱若揖。其间石窟岩峦，不能殚述。山顶有泉，曰高河，深不可测。按《明一统志》：在府城西，高千馀仞，有峰十九，苍翠如玉，盘亘三百馀里。山顶有高河泉，深不可测。又有瀑布诸泉，流注为锦浪等十八川，蒙氏封为中岳。明洪武中，沐英征大理，出点苍后立旗帜以乱之，遂克其城。即此山也。元高昌雅诗：“水绕青山山绕城，由来人杰地应灵。水光万顷开天镜，山色四时环翠” 屏。明张羽歌：“三山标海裔，五岳名中州。安知金马碧鸡外，乃有点苍千仞之神丘。愚公有力不得移，至今郁郁盘荒陬。阴崖犹遗太古雪，白石一化三千秋。”

石门山　，在苍山之阴，长松参天，高岩蔽日。玉案山　，在叶榆河，崖上刻云：“此水可当兵十万，昔人空有客三千。” 司马相如、司马迁俱曾至此。

西洱河　，一名昆弥池，又名“弥海” ，即古叶榆水也。发源罢谷山，经浪穹名宁河。至普陀崆，名蒲陀江。又一源出鹤庆府，会蒲陀江入邓川界，分为罗时江、弥苴佉江、怒地江，俱南流入上洱池。至府东，名西洱河，以形如月生五日抱珥之状也。中有三岛，曰金梭，曰赤文，曰玉几。水涯有洲，曰青莎鼻，曰大贯，曰鸳鸯，曰马廉。受十八溪水，绕府西南，由石穴中出点苍山后，入蒙化府界，会漾濞江。按《明一统志》：在府城东，古叶榆河也。一名洱海，又名西洱河。源自邓川，合点苍山之十八川而汇于此，形如人耳，周三百馀里，中有罗筌、浓禾、赤崖三岛，及四洲九曲之胜，下流合于样备江。浓禾岛形如几案，故又名玉案山。十八溪　名，详点苍山下。其梅溪又名瀑布泉，秋夏间奔流山坳，中有一石大如马，水激石跃，铿鍧如雷。清碧溪又名翠盆水，峪列三盆，涧流叠注，翠碧交加。

“救疫井　” 在点苍山下。疫疠者饮之即愈。《赵州》

凤仪山　在州西一里，又名“三耳山。” 一身两翼，如凤来仪。

宿龙山　在州西北。按《明一统志》：“在州治南，唐镇南将军建浮图其巅。”

龙伯山　在州东，与凤仪山对。

五佛山　在州东。按《明一统志》：“在州治南，下有泉，不竭不溢，呼曰圣泉。”

赤佛山　在州南三十里。

昆弥山　在州南四十里。西平侯沐英更名定西岭。按《明一统志》：“高千馀仞，设关其上，大江之源出焉。”

九龙顶山　，在州西南五十里。九峰相聚，势若游龙。

毕钵罗窟　，在州南六十里白崖川西山。岩壁耸拔，林麓蓊葱。

礼社江　在州东南。流经白崖，至定边，绕镇南入于元江。按《明一统志》源自州白崖睑，至楚雄合澜沧江。

大江　，源出定西岭，经九龙顶山，名“波罗江” ，入西洱河，州之带水也。

昆雌江　，源出蒙化之巍宝山，合礼社、赤水二江，会元江，入交阯。

云南县

青华洞　，在县南八里。悬岩滴乳，石窍玲珑，日月光照，可行十馀里。

水目山　，在县南二十五里。中多佛刹，巅有深泉。

天花山　在县南。按《明一统志》，又名南华山。龙兴和山　在县西。按《明一统志》，在县治西北。其山高大如扶风太乙之状，郁然高峻，与云气连接，固阴互寒，虽盛暑不热。《广志》曰：“五月雪霜告然。”

九鼎山　，在县西北二十里。九峰并峙，簇若青。

莲石穴，崆峒盘折而上，令人有挟风羽化想。僧斋静室，如蜂房鹊巢。下临绝壑，有溪名“万花” ，涟漪可濯。卉草沿堤，游人四时不绝。

宝泉山　俗名“梁王山” ，礼社江发源于此。叶镜湖　在县南三十里，中有石如镜。

一泡江　：源出宝泉山，流绕县城，入青龙海，经铁索营，归金沙江。

青湖　在县西南，其深莫测。永乐七年，黄河清，此水亦清，至今不浊。

溪沟　在县西三里。源出宝泉山，入定边界，夹岸十里，花卉繁茂，即“万花溪” 也。

青龙海　，在县东南十里，水源出入，回折如龙。《周官》些海　，在县东北十五里。按《明一统志》又曰“小蒙舍海。”

龙洞　，在县东五十五里。叠嶂层峦，中涵巨津。《邓川州》

象山　在州西，州之镇山也。

卧牛山　在州东北

东山　在州东七里，下有龙潭。

鼎胜山　在州东南。洱河为带，渚屿萦回，波光潋滟。钟山　，在州北八里。昔邓赕诏避兵居之。南诏潭　，在州西二十里，阔十馀里，三山环峙，万木阴森。一面有石墙，为昔人避兵处。

星鲤泉　在州东十里。其中有鱼，额多星点。按《明一统志》：“自山麓石崖下涌出，注为池，深不可测，灌溉甚多。”

《罗时》江　，南流入洱河。明知州周之相开河尾一道，灌溉赖之。

浪穹县

方丈山　在县东

灵应山　在县东二十里。岩有石像，祷雨辄应。按《明一统志》，在县东二十里，峻拔高耸，上有石岩，岩中有石观音像。

天马山　，在县东南二十里，上有镇蝗塔。佛光山　，在县东二十里。山半有洞，可容万人，后尤崄。名一女关，明征普笃颜于此。宁山　在县西。按《明一统志》：形如凤翼，又名凤翼山。

凤羽山　，在县西南三十里。旧名“罗浮。” 蒙氏时，有凤死于此，九月百鸟咸集，啁啾哀鸣。土人以火取之，多得异禽，故又名《鸟吊》。

罢谷山　在县北二十里。传为兰沧江之伏流。蒙次和山　，在县东北四十里，三面险峻，一面临河。昔施浪诏居焉。

莲花山　在县东北四十里。按《明一统志》：“状似莲花，三面陡绝，惟一面才通一马。” 山麓有唐僧三藏所建浮图，镇红孩儿之怪。

洞山　在县西南。洞中有水，上承岩溜，其声珊然。

大营河　在县东十里，经水皮村，会于宁河。九龙泉　在佛光山下。其泉有九，俱自石窍中涌出，灌溉赖之。

宾川州

鸡足山　在州东一百里。一顶三支，俨如鸡距。《名山记》为九重岩，上有石门，曰华首佛刹，大者凡七十三。仙灵窟宅，名胜不可悉载。《佛书》云：周孝王五年丙辰岁，迦叶波既付法，阿难乃持僧伽棃衣入鸡足山，以待慈氏下生。传即此处。锺英山　在州东百里。饶竹箭毛革之利。笔架山　，在州东五里，拱向学宫。

乌龙山　在州西南四十里。东建白塔，北多奇石，有观音洞，石像大士，貌甚庄严。按《明一统志》：“白塔山在乌龙山之东麓，其上有塔。” 奇石山在乌龙山之北麓，山多奇石，空窍玲珑，上有大王庙。观音洞在州西南，崆峒㟏岈，奇诡不可名状，中有天然石观音像。

翠屏山　在州西北四十里。按《明通志》：“形方而顶平，苍翠横列如屏。”

金沙江　在州东北，即若水也。

孙水　在州东北。金沙江之别流。《水经注》曰：“白沙江，司马相如梁孙原，即此。” 南入若水。按《若水经》，金沙江巡检司地，与绳水、孙水、淹水、泸水、大渡水会为一津，东流注马湖江。武侯南征，曾渡此处。

七溪　：曰“钟良” ，曰银。曰“石宝” 、曰“寒玉” 、曰“通洱。” 曰“赤龙” ，曰“丰乐” ，皆资灌溉，而丰乐为最。

大河　，出梁王山，合竹泉、横溪，经州北入金沙江。

金龙湫　在州西百里。按《明一统志》：“洱河之东，林木茂密，泉声混混，行人过之，毛发悚然，祷雨”

辄应

乌龙池　，在州西南五十里。居民作堰灌田云。《龙州》。

三崇山　在州西五里。壁立万仞，人迹罕到。有行至半山者，遇雷雨沙石而止，相传即古“三危山。”

兰沧江　在州东二里。传即黑水，源出吐蕃鹿石山，本名鹿沧。流入滇境，首过兰州，故称兰沧。后人讹为澜沧，或又讹浪沧。自丽江经州东南，过永昌、蒙化、顺宁、景东、元江、交阯，达南海。按《山海经》曰：“洱水西流入于洛。” 故兰沧又名洛水，言脉络分明也。

沘江　自老君山后发源，入州界合于兰沧《北胜州》。

乌洞山　在州西二里。上列五峰，下有一洞。东山　在州东二里，石壁刻吴道子画大士像。兰沧山　在州西南二里，高二百馀丈。

三泉山　在州东南三里。崖涌三泉，民资灌溉。鸡鸣山　，在州西二十里。

甸头山　：在州北三十五里。

大坡南岭　在州东南一百里。上有龙湫，闻人声则风雹立至。

老虎山　，在州南一百三十里，其形如虎，昔多山怪，武侯乃断其首。

白角山　在州西白角乡。

九龙山　在州南

罗易江　在州东，流入永宁府。

程海　，在州南四十里，周八十馀里。相传本陆地，有程姓居此，一夕忽沉为海，故名。

程湖　在州南五十里。下流入金沙江。

九龙潭　在州西十五里。下流入金沙江。五浪河　在州西五十里。源出四川。

白角河　在州西南，流入西蕃界。

桑园河　在州西南一百五十里，流入金沙江。